సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఒక్కసిరీస్‌లోనే ఇద్దరూ దొరికేశారు: కోహ్లి
జస్‌ప్రీత్ బుమ్రా, భువనేశ్వర్‌‌‌లకి తోడుగా జట్టులోకి మూడో ఫాస్ట్ బౌలర్‌ కోసం గత కొంతకాలంగా వెతుకుతున్నాం. ప్రపంచకప్ ముంగిట ఆ స్థానానికి తాను సరిపోతానని ఖలీల్ అహ్మద్ నిరూపించాడు.
Samayam Telugu | Updated:
Nov 1, 2018, 06:30PM IST
ప్రపంచకప్ ముంగిట భారత్ జట్టుకి ఇద్దరు నాణ్యమైన ఆటగాళ్లు దొరికారని కెప్టెన్ విరాట్ కోహ్లి వెల్లడించాడు. గత కొంతకాలంగా నాలుగో స్థానం‌లో ఆడే బ్యాట్స్‌మెన్, మూడో ఫాస్ట్ బౌలర్ కోసం వెతుకుతున్నామని.. తాజాగా ఈరోజు వెస్టిండీస్‌తో ముగిసిన వన్డే సిరీస్‌లో అంబటి రాయుడు, ఖలీల్ అహ్మద్ రూపంలో ఆ నిరీక్షణకి తెరపడిందని కోహ్లి వెల్లడించాడు.
తిరువనంతపురం వేదికగా ఈరోజు జరిగిన ఐదో వన్డేలో భారత్ జట్టు 9 వికెట్ల తేడాతో ఘన విజయాన్ని అందుకుంది. ఈ సిరీస్‌లో మూడు శతకాలు బాది ‘మ్యాన్ ఆఫ్ ద సిరీస్‌’గా ఎంపికైన కోహ్లి మ్యాచ్ అనంతరం మాట్లాడుతూ ‘జస్‌ప్రీత్ బుమ్రా, భువనేశ్వర్‌‌‌లకి తోడుగా జట్టులోకి మూడో ఫాస్ట్ బౌలర్‌ కోసం గత కొంతకాలంగా వెతుకుతున్నాం. ప్రపంచకప్ ముంగిట ఆ స్థానానికి తాను సరిపోతానని ఖలీల్ అహ్మద్ నిరూపించాడు. అలానే బ్యాటింగ్ ఆర్డర్‌లో నెం.4 స్థానాన్ని అంబటి రాయుడు చక్కగా భర్తీ చేశాడు. ఈ రెండు స్థానాల కోసమే గత కొంతకాలంగా సరైన ఆటగాళ్ల కోసం టీమిండియా నిరీక్షించింది. ఒక్క సిరీస్‌లోనే అవి రెండూ భర్తీ కావడంతో చాలా సంతోషంగా ఉంది’ అని కోహ్లి వెల్లడించాడు.
ఈరోజు ముగిసిన మ్యాచ్‌లో.. తొలుత బౌలర్లు రవీంద్ర జడేజా (4/34), బుమ్రా (2/11), ఖలీల్ (2/29) ధాటికి మొదట బ్యాటింగ్ చేసిన వెస్టిండీస్ జట్టు 31.5 ఓవర్లలో 104 పరుగులకే ఆలౌటవగా.. లక్ష్య ఛేదనలో రోహిత్ శర్మ (63 నాటౌట్: 56 బంతుల్లో 5x4, 4x6), విరాట్ కోహ్లి (33 నాటౌట్: 29 బంతుల్లో 6x4) దూకుడుగా ఆడటంతో భారత్ జట్టు 14.5 ఓవర్లలోనే 105/1తో అలవోక విజయాన్ని అందుకుంది. దీంతో.. ఐదో వన్డేల ఈ సిరీస్‌ని భారత్ జట్టు 3-1తో చేజిక్కించుకోగా.. వైజాగ్ వన్డే టైగా ముగిసిన విషయం తెలిసిందే.